b'\n_START_ARTICLE_\nPremuda\n_START_PARAGRAPH_\nPremuda je otok z istoimenskim naseljem v Zadarskem arhipelagu. Le\xc5\xbei jugovzhodno od Silbe, od katere ga deli Silbanski kanal in severozahodno od \xc5\xa0karde v srednji Dalmaciji. Na otoku, ki ima povr\xc5\xa1ino 8,66 km\xc2\xb2 \xc5\xbeivi v naselju Premuda 50 stalnih prebivalcev (popis 2001). Dol\xc5\xbeina obale meri 25,731 km. Najvi\xc5\xa1ji vrh na otoku je 88 mnm visoki Vrh. Na Premudi je le nekaj izvirov teko\xc4\x8de vode (v zalivu Loza), druga\xc4\x8de pa otok nima vodnih virov. Pokrit je z makijo in borovim gozdom._NEWLINE_\xc5\xa0tevilni zalivi, najve\xc4\x8dja med njimi Premuda in Zaporat na jugovzhodni obali otoka, nudijo dobra zakloni\xc5\xa1\xc4\x8da jadrnicam in manj\xc5\xa1im ladjam pred burjo. Premuda (otok) je atraktivna destinacija za \xc5\xa1tevilne aktivnosti v vodnih \xc5\xa1portih, predvsem potapljanju._NEWLINE_Edino oto\xc5\xa1ko naselje Premuda, le\xc5\xbei na severnem delu otoka, med starim pristani\xc5\xa1\xc4\x8dem Loza, ki le\xc5\xbei v istoimenskem zalivu in novim trajektnim pristani\xc5\xa1\xc4\x8dem Krijal._NEWLINE_Na otoku sta dva svetilnika. Prvi stoji na pomolu v pristani\xc5\xa1\xc4\x8du Krijal in oddaja svetlobni signal: R Bl 3s. nazivni domet svetilnika je 4 milje. Drugi svetilnik pa stoji pred starim pristani\xc5\xa1\xc4\x8dem Loza. Ta oddaja svetlobni signal: R Bl 3s. Nazivni domet svetilnika je 4 milje._NEWLINE_V anti\xc4\x8dnih \xc4\x8dasih se je dana\xc5\xa1nja Premuda imenovala Pamodos, v srednjem veku, od 10. stoletja dalje pa Pyrotoma.'